Drie Sassa-beamptes vas oor korrupsieDrie beamptes van die Suid-Afrikaanse agentskap vir maatskaplike sekerheid (Sassa) is in Piet Retief in Mpumalanga in hegtenis geneem op aanklag van korrupsie. Brig. Selvy Mohlala, woordvoerder van die polisie, sê die beamptes word daarvan beskuldig dat hulle vals toelae-betalingskaarte aan ‘n vrou verskaf het. Die vrou het haar as ŉ beampte van Sassa voorgedoen en begunstigdes se huise besoek op die voorwendsel dat sy hulle as begunstigdes wou verifieer. Mohlala sê die vrou het begunstigdes vir hul Sassa-kaarte en pinkodes gevra waarna sy hulle kaarte met die vals kaarte geruil het. Mohlala sê die vrou, Thembeni Nene (48), is op 6 September in hegtenis geneem en het reeds in die Piet Retief-landdroshof verskyn. Die saak is tot 1 Oktober uitgestel. Mohlala sê daar is op betalingskaarte en geboortesertifikate beslag gelê wat in die drie beamptes se kantore gevind is. Die beskuldigdes sal na verwagting vandag in die Piet Retief-landdroshof verskyn